În alta, spre a dovedi cît de relativă poate fi noțiunea de libertate și mai ales cum era înțeleasă la noi, povestește pățania unei cucoane puse la amendă la Viena fiindcă își bătuse servitoarea țigancă luată cu ea în călătorie; odată întoarsă acasă, pe pămînt românesc, cucoana își pălmuiește cu sete servitoarea, zicînd: „Te salut, o, patrie de libertate, unde pot bate cînd voi!“ Alt grup îl formează scrisorile istoricopolitice, în care povestește amănunțit constituirea Eteriei grecești și acțiunea lui Tudor Vladimirescu, vremea și împrejurările în care a fost impus țărilor române Regulamentul Organic de către ruși, organizarea și desfășurările revoluției de la 1848 în Țara Românească, ori relatează memorialistic activitatea lui politică și diplomatică.